**סמנתה סטוסור** (באנגלית: **Samantha Stosur**; נולדה ב-30 במרץ 1984 בבריזביין) היא שחקנית טניס מקצועית מאוסטרליה. דורגה בשיאה (21 בפברואר 2011) במקום רביעי בעולם בסבב ה-WTA.

בדירוג הזוגות דורגה סטוסור במקום הראשון בעולם (פברואר 2006).

סטוסור זכתה בגראנד סלאם יחידות אחד, באליפות ארצות הברית הפתוחה 2011 (והגיעה לשלב הגמר באליפות צרפת הפתוחה 2010), זכתה שלוש פעמים בטורניר גראנד סלאם לזוגות (אליפות ארצות הברית הפתוחה 2005, אליפות צרפת הפתוחה 2006 ואליפות אוסטרליה 2019; שתי הזכיות הראשונות היו בצוותא עם ליסה ריימונד והשלישית עם ז'אנג שואי) ושלוש פעמים בטורניר גראנד סלאם לזוגות מעורבים (אליפות אוסטרליה הפתוחה לשנת 2005 עם סקוט דרייפר, אליפות וימבלדון 2008 עם בוב בריאן ואליפות וימבלדון 2014 עם ננאד זימוניץ').

ביוגרפיה
--------

סמנתה סטוסור נולדה ב-30 במרץ 1984 בעיר בריזביין שבאוסטרליה. כשהייתה סטוסור בת 6 החריב שיטפון את הבית ואת העסק של משפחתה בעיר גולד קוסט, והמשפחה נאלצה לעקור לעיר אדלייד, שם הקימו הוריה בית קפה. בגיל 8 קיבלה סטוסור מחבט טניס במתנה משכן לכבוד חג המולד, והחלה לשחק עם אחיה הבכור דניאל בכל הזדמנות שניתנה לה. דניאל היה גם זה שהסב את תשומת לב ההורים הטרודים בניהול בית הקפה לכך שסטוסור כשרונית, ושיש צורך למצוא לה מאמן. סטוסור מציינת את משחק הגמר של אליפות אוסטרליה הפתוחה לשנת 1993 בין מוניקה סלש לשטפי גראף כאירוע שחיזק והעמיק את אהבתה לטניס.

מכיוון שמחודש ינואר ועד לסוף העונה לא מתקיימים טורנירים מסבב ה-WTA באוסטרליה, מתגוררת סטוסור במהלך עונת המשחקים בעיר טמפה שבארצות הברית. סטוסור בחרה להתגורר בעיר הזאת משום שמזג האוויר הנוח ומתקני הספורט הרבים מאפשרים לה להתאמן בצורה טובה, משום שקל להתנייד משם ברחבי ארצות הברית ומחוצה לה, ומשום שחלק ממשפחתה מתגורר במקום.

קריירה מקצועית
--------------

### תחילת הקריירה

סמנתה סטוסור בגביע הופמן, 2006
בגיל 13 התחרתה סטוסור לראשונה בתחרות מחוץ לגבולות אוסטרליה, כאשר השתתפה בגביע העולם לנוער שנערך בג'קרטה. בגיל 14 הצטרפה סטוסור לאקדמיית הספורט של קווינסלנד, ובגיל 16 הצטרפה לתוכנית הטניס של המכון האוסטרלי לספורט.
בשנת 1998 החלה סטוסור לשחק בסבב ה-ITF. בשנת 2000 שיחקה לראשונה במוקדמות של טורניר WTA, כאשר קיבלה כרטיס חופשי לאליפות אוסטרליה הפתוחה. בשנת 2001 זכתה בתארים ראשונים בקריירה בסבב ה-ITF‏ - 4 תוארי יחידות ו-6 תוארי זוגות. בשנת 2002 שיחקה לראשונה בשתי הגרלות ראשיות בסבב ה-WTA, בטורניר גולד קוסט (דרג 3) ובאליפות אוסטרליה הפתוחה. לשתי תחרויות אלה קיבלה סטוסור כרטיס חופשי, ובשתיהן הודחה בסיבוב הראשון. בשנת 2003 כבר שיחקה סטוסור בארבעה טורנירים מסבב ה-WTA, ואף הגיעה לסיבוב השלישי באליפות אוסטרליה הפתוחה. בשנת 2004 הייתה סטוסור לראשונה לאחת מ-100 השחקניות הטובות בעולם. להישג זה הגיע בזכות שלב חצי הגמר אליו העפילה בטורניר גולד קוסט (הפסידה לאי סוגיאמה) ולשני שלבי רבע הגמר אליהם העפילה בטורניר אקפולקו (דרג 3) וסיאול (דרג 4). כמו כן, ייצגה סטוסור בשנת 2004 את אוסטרליה בטורניר הטניס של אולימפיאדת אתונה, והפסידה בסיבוב הראשון בתחרויות היחידות והזוגות.

### 2005

בשנת 2005 הגיעה סטוסור לראשונה לשלב הגמר בטורניר מסבב ה-WTA. הדבר קרה פעמיים בשנה זו. הפעם הראשונה התרחשה בטורניר גולד קוסט (הפסידה לפטי שנידר בגמר) ואילו הפעם השנייה התרחשה בטורניר סידני (דרג 2; הפסידה לאלישיה מוליק בגמר). בעקבות הישגים אלה נכנסה סטוסור לראשונה בקריירה שלה אל תוך רשימת 50 השחקניות הטובות בעולם.
בתחרויות הזוגות נחלה סטוסור בשנת 2005 הצלחה רבה אף יותר. סטוסור זכתה בשנה זו ב-7 תוארי זוגות, כאשר שתי הזכיות הבולטות היו באליפות ארצות הברית הפתוחה ובאליפות סבב ה-WTA. בשני התארים האלה (כמו גם בשלושה תוארי זוגות נוספים) זכתה סטוסור בצוותא עם ליסה ריימונד. בזכות הישגיהן הרבים בשנה זו זכו סטוסור וריימונד בתארים "זוג השנה מטעם ה-WTA" ו"אלופות ה-ITF לזוגות נשים" לשנת 2005. סטוסור מספרת שכשריימונד הציעה לה לשחק ביחד כצוות במשחקי זוגות היא הייתה קרועה בין האפשרות ללמוד הרבה משחקנית זוגות מומחית כריימונד, לבין נאמנותה לשותפתה בריאן סטיוארט. סטוסור הכריעה בסופו של דבר לטובת הניסיון, ומאז הייתה ריימונד לשותפתה הקבועה במשחקי הזוגות. כמו כן, זכתה סטוסור בשנת 2005 בעוד תואר גראנד סלאם, כאשר זכתה בתחרות הזוגות המעורבים של אליפות אוסטרליה הפתוחה בצוותא עם סקוט דרייפר.

### 2006

בשנה זו הגיעה סטוסור פעם נוספת לשלב הגמר, הפעם בטורניר פראג (דרג 4), בו הפסידה לשחר פאר. סטוסור הגיעה בשנת 2006 פעם אחת לשלב חצי הגמר. הדבר קרה בטורניר ניו הייבן מהדרג ה-2, בו הפסידה סטוסור ללינדזי דבנפורט. מבחינת דירוג היחידות, סטוסור התקדמה ב-2006 במעלה הדירוג כל הדרך אל המקום ה-29, ובכך נמנתה לראשונה בקריירה שלה על 30 הראשונות בעולם. בתחרויות הזוגות זכתה סטוסור ב-2006 ב-10 תארים בצוותא עם ליסה ריימונד. בין הזכיות בתוארי הזוגות ניתן למנות זכייה בתואר גראנד סלאם באליפות צרפת הפתוחה וזכייה נוספת באליפות סבב ה-WTA. בעקבות הצלחותיה בסבב הזוגות העפילה סטוסור בחודש פברואר לפסגת הדירוג העולמי לזוגות, ושהתה שם עד סוף השנה. שותפתה למשחקי הזוגות, ליסה ריימונד, הצטרפה אליה בפסגת הדירוג לאחר אליפות וימבלדון. בעקבות ההצלחה המשותפת שלהן, זכו סטוסור וריימונד פעם שנייה ברציפות בתארים "זוג השנה מטעם ה-WTA" ו"אלופות ה-ITF לזוגות נשים".

### 2007

סמנתה סטוסור באליפות ארצות הברית הפתוחה בטניס, 2009
ברוב החצי השני של העונה (למעט טורניר ניו הייבן ואליפות ארצות הברית הפתוחה) לא שיחקה סטוסור בסבב ה-WTA מכיוון שחלתה במחלת ליים. אי לכך, לא היו לסטוסור הישגים משמעותיים בשנה זו, מלבד שלוש הגעות לשלב רבע הגמר בטורנירים בגולד קוסט, טוקיו (דרג 1) וממפיס (דרג 3). בתחרויות הזוגות זכתה סטוסור ב-5 תארים נוספים, כולם עם שותפתה הקבועה ליסה ריימונד.

### 2008

מחלת ליים מנעה מסטוסור את האפשרות לשחק גם בשלושת החודשים הראשונים של 2008. כשחזרה סטוסור לשחק היא דורגה מחוץ ל-150 הראשונות בעולם. כתוצאה מכך, בחרה סטוסור לשחק תחילה בשני טורנירים קטנים מסבב ה-ITF. לאחר מכן חזרה סטוסור להתחרות בסבב ה-WTA, ואף הגיעה לגמר טורניר סיאול (דרג 4; הפסידה למריה קירילנקו) ולחצי גמר טורניר איסטבורן מהדרג ה-2 (הפסידה לנדיה פטרובה). בעקבות הישגים אלה הצליחה סטוסור לסיים את שנת 2008 כשהיא מדורגת במקום ה-52 בעולם. בנוסף, ייצגה סטוסור בשנה זו את אוסטרליה בפעם השנייה בקריירה שלה בטורניר הטניס האולימפי, הפעם באולימפיאדת בייג'ינג, והפסידה בסיבוב השני בתחרויות היחידות והזוגות. כמו כן, זכתה סטוסור בשנת 2008 בתחרות הזוגות המעורבים של אליפות וימבלדון ביחד עם בוב בריאן, ובכך השלימה זכייה בתחרות כלשהי בכל אחד מארבעת טורנירי הגראנד סלאם.

### 2009

שנת 2009 מהווה את שנת הפריצה של סטוסור בכל הנוגע לתחרויות היחידות. ההישג הבולט ביותר בשנה זו היה ההגעה לחצי גמר אליפות צרפת הפתוחה (לפני כן לא הגיעה סטוסור אפילו לא לשלב רבע הגמר באף טורניר גראנד סלאם), כאשר היא מנצחת בדרך את המדורגת 4 בטורניר ילנה דמנטייבה לפני שהפסידה לאלופה בדיעבד סבטלנה קוזנצובה. הישגים בולטים נוספים בשנה זו היו הזכייה בתואר WTA ראשון באוסקה (הקטגוריה הבינלאומית), בו ניצחה את קרוליין ווזניאקי בחצי הגמר ואת פרנצ'סקה סקיאבונה בגמר, הגעה לשלב הגמר בטורניר לוס אנג'לס מהקטגוריה העליונה (הפסידה לפלאביה פנטה) והגעה לשלב חצי הגמר בטורניר סטנפורד מהקטגוריה העליונה (הפסידה לאלופה בדיעבד מריון ברטולי). בעקבות הישגיה אלה הגיעה סטוסור בחודש ספטמבר לשיא חדש בדירוג היחידות שלה - המקום ה-13 בעולם. בתחרויות הזוגות שיחקה סטוסור בשנת 2009 עם רנה סטאבס. השתיים הגיעו שלוש פעמים לשלב הגמר בטורנירים מסבב ה-WTA, ואף העפילו לאליפות סבב ה-WTA, שם הפסידו בשלב חצי הגמר לקארה בלק וליזל הובר.

### 2010

בשנת 2010 המשיכה סטוסור להתקדם מבחינה מקצועית. גולת הכותרת של הישגיה של סטוסור בשנה זו הייתה ההגעה לשלב הגמר באליפות צרפת הפתוחה, שם הפסידה בגמר לפרנצ'סקה סקיאבונה. בנוסף, זכתה סטוסור בשנה זו בתואר WTA שני, הפעם בטורניר צ'ארלסטון מהקטגוריה העליונה, שם ניצחה בגמר את ורה זבונרבה. פעם נוספת בשנה זו הגיעה סטוסור לשלב הגמר - בטורניר שטוטגרט מהקטגוריה העליונה, בו הפסידה לז'וסטין הנין. ארבע פעמים הגיעה סטוסור לשלב חצי הגמר. הפעם הראשונה הייתה בטורניר אינדיאן ולס (הקטגוריה העליונה; הפסידה לאלופה בדיעבד ילנה יאנקוביץ'), הפעם השנייה הייתה בטורניר איסטבורן (הקטגוריה העליונה; הפסידה לאלופה בדיעבד יקטרינה מאקרובה), הפעם השלישית הייתה בטורניר סטנפורד (הפסידה לאלופה בדיעבד ויקטוריה אזרנקה) והפעם הרביעית באליפות סבב ה-WTA (פעם ראשונה שסטוסור העפילה לתחרות היחידות באליפות זו), שם הפסידה לאלופה בדיעבד קים קלייסטרס.

### 2011

בחודש פברואר 2011, לאחר שהגיעה לשלב רבע הגמר של טורניר דובאי (הפסידה לילנה יאנקוביץ'), עלתה סטוסור למקום ה-4 בעולם, מיקום המהווה דירוג שיא עבורה. בחודש אפריל הגיעה סטוסור לחצי גמר טורניר שטוטגרט (הפסידה ליוליה גורגס) וזכתה בתואר הזוגות בטורניר בצוותא עם סבינה ליזיקי. בחודש מאי בטורניר רומא (הקטגוריה העליונה) ניצחה סטוסור את פרנצ'סקה סקיאבונה (5 בעולם) בשלב רבע הגמר ואת נה לי (6 בעולם) בשלב חצי הגמר, אך הפסידה בשלב הגמר למריה שראפובה (8 בעולם). בחודש אוגוסט הפסידה סטוסור לסרינה ויליאמס בגמר טורניר טורונטו (הקטגוריה העליונה), אולם בספטמבר ניצחה סטוסור את ויליאמס בגמר אליפות ארצות הברית הפתוחה, וזכתה בתואר הגראנד סלאם הראשון שלה בסבב היחידות.

### גביע הפדרציה

הופעתה הראשונה של סטוסור בגביע הפדרציה הייתה בשנת 2003, עת הפסידה לפביולה זולואגה הקולומביאנית במסגרת סיבוב הפלייאוף הראשון בבית העליון של גביע הפדרציה, בו ניצחה נבחרת אוסטרליה את נבחרת קולומביה. הישג השיא של סטוסור בגביע הפדרציה כחלק מנבחרת אוסטרליה היה ההעפלה לבית העליון מספר 1 (בו משחקות שמונה הנבחרות הראשונות בעולם) בשנת 2010, לאחר ניצחון על נבחרת אוקראינה בשלב הפלייאוף.

המאזן של סטוסור בגביע הפדרציה עומד על 25 ניצחונות (19 במשחקי יחידות ו-6 במשחקי זוגות) מול 9 הפסדים (כולם במשחקי יחידות).

סגנון משחק
----------

### כללי

סמנתה סטוסור באליפות ארצות הברית הפתוחה בטניס, 2009
בתור שחקנית זוגות טובה, סטוסור פיתחה לעצמה בתחילת הקריירה שלה סגנון משחק של "הגשה וריצה לרשת" (סרב אנד וולי), כלומר לחבוט חבטת הגשה ולרוץ לרשת על מנת לסיים את הנקודה בחבטת יעף. אולם ככל שהשנים חלפו, החלה סטוסור להרגיש יותר בנוח לחבוט מקו הבסיס, וכתוצאה מכך החלה להגיע פחות לאזור הרשת. חבטות הקרקע של סטוסור הנחבטות מכף היד, נחבטות עם הרבה מאוד סיבוב עילי (טופ ספין) ונחשבות כחבטות הטובות ביותר שלה, כפי שניתן ללמוד מהעדפתה של סטוסור לחבוט כחבטות כף יד גם כדורים המגיעים לאזור חבטת גב היד שלה (חבטות אינסייד אאוט). סטוסור יכולה לחבוט חבטות כף יד ללא מענה (וינרים) מכל נקודה על המגרש, ותנועתה כאשר היא חובטת את חבטת כף היד מקשה על היריבות שלה לנחש לאן היא עומדת לחבוט את הכדור. עקב כך, מעדיפות שחקניות רבות לתקוף את חבטת גב היד של סטוסור, הנחשבת אצל סטוסור לנקודת חולשה. עם זאת, ב-2010 שיפרה סטוסור את חבטת גב היד שלה אותה היא חובטת בשתי ידיים, וכעת היא אף מסוגלת מפעם לפעם לחבוט מצד זה חבטות לא מענה. סטוסור הוסיפה בשנה זו למגוון החבטות שלה גם את חבטת החיתוך (סלייס) בגב היד, אותה היא חובטת ביד אחת. חבטה זו מסייעת לסטוסור אף היא במהלך בניית הנקודות. בנוסף, סטוסור ידועה ביכולות האתלטיות שלה, ולאחר שהחלימה ממחלת ליים שאיימה להשבית לה את הקריירה, היא הפכה לאחת השחקניות בעלות הכושר הגופני הטוב ביותר בסבב.

### חבטת ההגשה

עקב העוצמה, מהירות הסיבוב הגבוהה והמגוון שלה, נחשבת לרוב חבטת ההגשה של סטוסור כאחת מחבטות ההגשה הטובות ביותר בסבב הנשים. ההגשה הראשונה שלה, בלתי יציבה ככל שתהיה, מגיעה באופן קבוע למהירויות של מעל ל-190 קמ"ש. ההגשה השנייה של סטוסור, שגורמת לכדור לקפוץ גבוה בסיבוביות רבה (קיק סרב), מוערכת כאחת מההגשות השניות הטובות בסבב הנשים, ונחשבה כמי שמילאה תפקיד מרכזי בהצלחתה של סטוסור באליפות צרפת הפתוחה בשנים 2009 ו-2010.

### משטחים

סוג המשטח האהוב ביותר על סטוסור הוא משטח קשה, אם כי נכון לשנת 2010, סטוסור השיגה את הישגיה הטובים ביותר בקריירה דווקא על משטח החימר. בנוסף, סטוסור ציינה את משטח הדשא כמשטח הפחות מועדף עליה. יתרונותיה של סטוסור (חבטת כף יד עם סיבוב עילי רב וחבטת הגשה בעל מהירות סיבוב גבוהה) לא כל כך יעילים על המשטח הזה. ההישגים של סטוסור באליפות וימבלדון, שהיא טורניר הגראנד סלאם היחיד המשוחק על משטח הדשא, מעידים על כך, כאשר רק פעם אחת בקריירה הצליחה סטוסור לעבור את הסיבוב השני בטורניר זה.

ציוד ולבוש
----------

החל משנת 2009 משמשת חברת לקוסט כספונסרית הלבוש של סטוסור. סטוסור משתמשת במחבטים של בבולט, ומרכיבה משקפיים של חברת אוקלי.

חיים אישיים
-----------

### מחלת ליים

חיידקי בורליה הגורמים למחלת ליים, מוגדלים פי 400.
יום לאחר שחזרה הביתה לאוסטרליה בספטמבר 2007 מאליפות ארצות הברית הפתוחה, הובהלה סטוסור לחדר מיון עקב כאבי ראש עזים. סטוסור נשארה בבית החולים עוד כמה ימים, במהלכם אובחנה כמי שלוקה בדלקת קרום המוח הנגיפית, אבחנה שהובילה את סטוסור לחודש של תרופות והרבה מנוחה. לאחר שמצבה של סטוסור לא השתפר נערכו לה בדיקות נוספות, שבסופן היא אובחנה כסובלת ממחלת ליים, שדלקת קרום המוח הנגיפית היא תסמין שלה. בריאיון שנערך עימה סיפרה סטוסור שסבלה בתקופה הזאת בעיקר מעייפות ומחולשה רבה מאוד, בנוסף לפריחה ולכאבים בשרירים ובמפרקים. שותפתה למשחקי הזוגות דאז, ליסה ריימונד, ציינה שלסטוסור בקושי היה את הכוח באותם הימים להכין לעצמה ארוחת בוקר.
במהלך השבועות שלאחר האבחון במחלה, קיבלה סטוסור תרופות אנטיביוטיקה חדשות, ששיפרו את מצבה באופן הדרגתי. גם תהליך החזרה שלה לסבב ה-WTA היה הדרגתי, כאשר הצוותים הרפואיים של ה-WTA מכינים עבור סטוסור תוכנית אימונים שבועית על מנת להחזיר אותה לכושר משחק. כתשעה חודשים לאחר שחלתה סטוסור במחלה, היא חזרה לשחק בתחרויות טניס מקצועיות. תחילה בסבב ה-ITF, ולאחר מכן גם בסבב ה-WTA.
במבט לאחור ציינה סטוסור בריאיון שהמחלה הזאת עלולה הייתה לסיים לה את הקריירה, ושהיא מרגישה בת מזל שהיא החלימה ממנה כל כך מהר.

נקודת מבט אחרת על הנושא מספקים קרייג מוריס, שאימן את סטוסור בשנת 2004 והיה באותה התקופה המנהל הראשי של תוכנית הכשרת מאמני הטניס באוסטרליה, וג'ף מאסטרס, שאימן את סטוסור בגילאים 14–18. מאסטרס טוען שהמעבר של סטוסור מסבב הנערות לסבב הבוגרות היה קשה ומתסכל עבורה, משום שהניצחונות וההישגים טובים שהיו מנת חלקה של סטוסור בסבב הנערות כבר לא הגיעו באותה קלות כמו בעבר, דבר שסטוסור התקשתה להתרגל אליו. אחת מהתוצאות של הלם המעבר לסבב הבוגרות היה, לפי מאסטרס, ויתור על חבטות מסוימות מצידה של סטוסור. מאסטרס ציין שהתנהגות כזאת לא היה מקובלת עליו ושהיה על סטוסור ללמוד את הערך הרב שיש לכל נקודה ונקודה. מוריס מספר, שכשסטוסור הייתה בגילאים 16–20 היא התקדמה במעלה הדירוג, אולם לא במהירות שהייתה מצופה ממנה. לפי מוריס, סטוסור חסרה אז את "הדחף לשים את הקריירה שלה לפני הכל, את הדחף הפנימי להגיד: 'אני רוצה להיות שחקנית עכשיו'". כל זה השתנה, לפי מוריס, בגלל מחלת ליים. סטוסור עצמה מסכימה עם מוריס, וטוענת שלמרות שהיא לעולם לא הייתה רוצה לעבור זאת שוב, לפסק הזמן הזה היה בסופו של דבר גם צד חיובי, ושייתכן שאם היא לא הייתה לוקה במחלה, היא לא הייתה באה ואומרת לעצמה שהיא "הולכת לנצל כל הזדמנות שתינתן לה עד הסוף כדי לראות כמה טובה היא יכולה להיות". ואכן, כפי שניתן לראות, רק לאחר שהחלימה סטוסור ממחלת ליים הגיעה הפריצה המיוחלת שלה אל הרמות הגבוהות באמת.

### משפחה

ב-13 ביולי 2020 הודיעה סטוסור בפוסט באינסטגרם על הולדתה של ג'נבייב, בתם המשותפת שלה ושל בת הזוג שלה, ליז ב-16 ביוני אותה שנה.

הישגים בולטים
-------------

### יחידות

#### זכיות (7)

| לפני שנת 2009 | החל משנת 2009 |
| --- | --- |
| גראנד סלאם (1) |
| אליפות סבב ה-WTA‏ (0) |
| דרג 1 (0) | הקטגוריה העליונה - טורנירים מנדטוריים (0) |
| דרג 2 (0) | הקטגוריה העליונה - פרמייר 5 (0) |
| דרג 3 (0) | הקטגוריה העליונה (1) |
| דרגים 4 ו-5 (0) | הקטגוריה הבינלאומית (1) |
| סבב ה-ITF‏ (4) |

|  |  |  |  |  |  |
| --- | --- | --- | --- | --- | --- |
| **מס'** | **תאריך** | **טורניר** | **משטח** | **יריבה בגמר** | **תוצאה** |
| 1. | 16 בספטמבר 2001 | יפןיפן איבאראקי, יפן | קשה | אוסטרליהאוסטרליה ניקול קריז | 0-6, 1-6 |
| 2. | 23 בספטמבר 2001 | יפןיפן אוסקה, יפן | קשה | אוסטרליהאוסטרליה בטי סבולוסקי | 2-6, 6-3, 5-7 |
| 3. | 30 בספטמבר 2001 | יפןיפן קיוטו, יפן | קשה (אולם) | קוריאה הדרומיתקוריאה הדרומית ג'ין-הי קים | 1-6, 5-7 |
| 4. | 21 באוקטובר 2001 | אוסטרליהאוסטרליה קיירנס, אוסטרליה | קשה | אוסטרליהאוסטרליה בריאן סטיוארט | 5-7, 4-6 |
| 5. | 18 באוקטובר 2009 | יפןיפן אוסקה, יפן | קשה | איטליהאיטליה פרנצ'סקה סקיאבונה | 5-7, 1-6 |
| 6. | 18 באפריל 2010 | ארצות הבריתארצות הברית צ'ארלסטון, ארצות הברית | חימר | רוסיהרוסיה ורה זבונרבה | 0-6, 3-6 |
| 7. | 11 בספטמבר 2011 | ארצות הבריתארצות הברית אליפות ארצות הברית הפתוחה | קשה | ארצות הבריתארצות הברית סרינה ויליאמס | 2-6, 3-6 |

#### הפסד במשחק הגמר (9)

בטבלה זאת לא מוצגים הפסדים במשחק הגמר בטורנירים שנערכו בסבב ה-ITF.

|  |  |  |  |  |  |
| --- | --- | --- | --- | --- | --- |
| **מס'** | **תאריך** | **טורניר** | **משטח** | **יריבה בגמר** | **תוצאה** |
| 1. | 8 בינואר 2005 | אוסטרליהאוסטרליה בריזביין, אוסטרליה | קשה | שווייץשווייץ פטי שנידר | 6-1, 3-6, 5-7 |
| 2. | 15 בינואר 2005 | אוסטרליהאוסטרליה סידני, אוסטרליה | קשה | אוסטרליהאוסטרליה אלישיה מוליק | (5)7-6, 4-6, 5-7 |
| 3. | 4 במאי 2006 | צ'כיהצ'כיה פראג, צ'כיה | חימר | ישראלישראל שחר פאר | 6-4, 2-6, 1-6 |
| 4. | 28 בספטמבר 2008 | קוריאה הדרומיתקוריאה הדרומית סיאול, קוריאה הדרומית | קשה | רוסיהרוסיה מריה קירילנקו | 6-2, 1-6, 4-6 |
| 5. | 9 באוגוסט 2009 | ארצות הבריתארצות הברית לוס אנג'לס, ארצות הברית | קשה | איטליהאיטליה פלאביה פנטה | 4-6, 3-6 |
| 6. | 2 במאי 2010 | גרמניהגרמניה שטוטגרט, גרמניה | חימר (אולם) | בלגיהבלגיה ז'וסטין הנין | 4-6, 6-2, 1-6 |
| 7. | 5 ביוני 2010 | צרפתצרפת אליפות צרפת הפתוחה, פריז, צרפת | חימר | איטליהאיטליה פרנצ'סקה סקיאבונה | 4-6, 6-7(2) |
| 8. | 15 במאי 2011 | איטליהאיטליה רומא, איטליה | חימר | רוסיהרוסיה מריה שראפובה | 2-6, 4-6 |
| 9. | 14 באוגוסט 2011 | קנדהקנדה טורונטו, קנדה | קשה | ארצות הבריתארצות הברית סרינה ויליאמס | 4-6, 2-6 |

### זוגות

בפסקה זו מוצגות זכיות בטורנירים בסבב ה-WTA בלבד.

#### זכיות (23)

| לפני שנת 2009 | החל משנת 2009 |
| --- | --- |
| גראנד סלאם (2) |
| אליפות סבב ה-WTA‏ (2) |
| דרג 1 (9) | הקטגוריה העליונה - טורנירים מנדטוריים (0) |
| דרג 2 (7) | הקטגוריה העליונה - פרמייר 5 (0) |
| דרג 3 (2) | הקטגוריה העליונה (1) |
| דרגים 4 ו-5 (0) | הקטגוריה הבינלאומית (0) |

|  |  |  |  |  |  |  |
| --- | --- | --- | --- | --- | --- | --- |
| **מס'** | **תאריך** | **טורניר** | **משטח** | **שותפה** | **יריבות בגמר** | **תוצאה** |
| 1. | 15 בינואר 2005 | אוסטרליהאוסטרליה סידני, אוסטרליה | קשה | אוסטרליהאוסטרליה בריאן סטיוארט | רוסיהרוסיה ילנה דמנטייבהיפןיפן אי סוגיאמה | ללא משחק |
| 2. | 10 באפריל 2005 | ארצות הבריתארצות הברית אי אמלייה, ארצות הברית | חימר | אוסטרליהאוסטרליה בריאן סטיוארט | צ'כיהצ'כיה קווטה פשקה שווייץשווייץ פטי שנידר | 4-6, 2-6 |
| 3. | 27 באוגוסט 2005 | ארצות הבריתארצות הברית ניו הייבן, ארצות הברית | קשה | ארצות הבריתארצות הברית ליסה ריימונד | ארגנטינהארגנטינה חיסלה דולקורוסיהרוסיה מריה קירילנקו | 2-6, (6)7-6, 1-6 |
| 4. | 10 בספטמבר 2005 | ארצות הבריתארצות הברית אליפות ארצות הברית הפתוחה בטניס, ניו יורק, ארצות הברית | קשה | ארצות הבריתארצות הברית ליסה ריימונד | רוסיהרוסיה ילנה דמנטייבהאיטליהאיטליה פלאביה פנטה | 2-6, 7-5, 3-6 |
| 5. | 2 באוקטובר 2005 | לוקסמבורגלוקסמבורג לוקסמבורג סיטי, לוקסמבורג | קשה | ארצות הבריתארצות הברית ליסה ריימונד | זימבבואהזימבבואה קארה בלקאוסטרליהאוסטרליה רנה סטאבס | 5-7, 1-6 |
| 6. | 16 באוקטובר 2005 | רוסיהרוסיה מוסקבה, רוסיה | שטיח (אולם) | ארצות הבריתארצות הברית ליסה ריימונד | זימבבואהזימבבואה קארה בלקאוסטרליהאוסטרליה רנה סטאבס | 2-6, 4-6 |
| 7. | 13 בנובמבר 2005 | ארצות הבריתארצות הברית אליפות סבב ה-WTA, לוס אנג'לס, ארצות הברית (1) | קשה (אולם) | ארצות הבריתארצות הברית ליסה ריימונד | זימבבואהזימבבואה קארה בלקאוסטרליהאוסטרליה רנה סטאבס | (5)7-6, 5-7, 4-6 |
| 8. | 5 בפברואר 2006 | יפןיפן טוקיו, יפן (1) | שטיח (אולם) | ארצות הבריתארצות הברית ליסה ריימונד | זימבבואהזימבבואה קארה בלקאוסטרליהאוסטרליה רנה סטאבס | 2-6, 1-6 |
| 9. | 25 בפברואר 2006 | ארצות הבריתארצות הברית ממפיס, ארצות הברית | קשה (אולם) | ארצות הבריתארצות הברית ליסה ריימונד | בלארוסבלארוס ויקטוריה אזרנקהדנמרקדנמרק קרוליין ווזניאקי | 6-7(2), 3-6 |
| 10. | 18 במרץ 2006 | ארצות הבריתארצות הברית אינדיאן ולס, ארצות הברית (1) | קשה | ארצות הבריתארצות הברית ליסה ריימונד | ספרדספרד וירחיניה רואנו פסקואלארצות הבריתארצות הברית מגאן שונסי | 2-6, 5-7 |
| 11. | 1 באפריל 2006 | ארצות הבריתארצות הברית מיאמי, ארצות הברית(1) | קשה | ארצות הבריתארצות הברית ליסה ריימונד | דרום אפריקהדרום אפריקה ליזל הוברארצות הבריתארצות הברית מרטינה נברטילובה | 4-6, 5-7 |
| 12. | 16 באפריל 2006 | ארצות הבריתארצות הברית צ'ארלסטון, ארצות הברית | חימר | ארצות הבריתארצות הברית ליסה ריימונד | ספרדספרד וירחיניה רואנו פסקואלארצות הבריתארצות הברית מגאן שונסי | 6-3, 1-6, 1-6 |
| 13. | 10 ביוני 2006 | צרפתצרפת אליפות צרפת הפתוחה, פריז, צרפת | חימר | ארצות הבריתארצות הברית ליסה ריימונד | סלובקיהסלובקיה דניאלה האנטוחובהיפןיפן אי סוגיאמה | 3-6, 2-6 |
| 14. | 8 באוקטובר 2006 | גרמניהגרמניה שטוטגרט, גרמניה(1) | קשה (אולם) | ארצות הבריתארצות הברית ליסה ריימונד | זימבבואהזימבבואה קארה בלקאוסטרליהאוסטרליה רנה סטאבס | 3-6, 4-6 |
| 15. | 29 באוקטובר 2006 | אוסטריהאוסטריה לינץ, אוסטריה | קשה (אולם) | ארצות הבריתארצות הברית ליסה ריימונד | ארצות הבריתארצות הברית קורינה מוראריוסלובניהסלובניה קטרינה סרבוטניק | 3-6, 0-6 |
| 16. | 5 בנובמבר 2006 | בלגיהבלגיה הסלט, בלגיה | קשה (אולם) | ארצות הבריתארצות הברית ליסה ריימונד | יווןיוון אלני דנילידוגרמניהגרמניה יסמין וור | 2-6, 3-6 |
| 17. | 12 בנובמבר 2006 | ספרדספרד אליפות סבב ה-WTA, מדריד, ספרד (2) | קשה (אולם) | ארצות הבריתארצות הברית ליסה ריימונד | זימבבואהזימבבואה קארה בלקאוסטרליהאוסטרליה רנה סטאבס | 6-3, 3-6, 3-6 |
| 18. | 4 בפברואר 2007 | יפןיפן טוקיו, יפן (2) | שטיח (אולם) | ארצות הבריתארצות הברית ליסה ריימונד | ארצות הבריתארצות הברית ואניה קינגאוסטרליהאוסטרליה רנה סטאבס | 6-7(6), 6-3, 5-7 |
| 19. | 17 במרץ 2007 | ארצות הבריתארצות הברית אינדיאן ולס, ארצות הברית (2) | קשה | ארצות הבריתארצות הברית ליסה ריימונד | הרפובליקה הסיניתהרפובליקה הסינית יונג-ג'אן צ'אןהרפובליקה הסיניתהרפובליקה הסינית צ'יה-ג'ונג צ'ואנג | 3-6, 5-7 |
| 20. | 3 באפריל 2007 | ארצות הבריתארצות הברית מיאמי, ארצות הברית (2) | קשה | ארצות הבריתארצות הברית ליסה ריימונד | זימבבואהזימבבואה קארה בלקדרום אפריקהדרום אפריקה ליזל הובר | 4-6, 6-3, [2-10] |
| 21. | 7 במאי 2007 | גרמניהגרמניה ברלין, גרמניה | חימר | ארצות הבריתארצות הברית ליסה ריימונד | איטליהאיטליה טטיאנה גארביןאיטליהאיטליה רוברטה וינצ'י | 3-6, 4-6 |
| 22. | 23 ביוני 2007 | הממלכה המאוחדתהממלכה המאוחדת איסטבורן, הממלכה המאוחדת | דשא | ארצות הבריתארצות הברית ליסה ריימונד | צ'כיהצ'כיה קווטה פשקהאוסטרליהאוסטרליה רנה סטאבס | (5)7-6, 4-6, 3-6 |
| 23. | 24 באפריל 2011 | גרמניהגרמניה שטוטגרט, גרמניה (2) | חימר | גרמניהגרמניה סבינה ליזיקי | גרמניהגרמניה יסמין וורגרמניהגרמניה קריסטינה בארואה | 1-6, 6-7(5) |

דירוג יחידות בתום כל שנה
------------------------

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **שנה** | **2000** | **2001** | **2002** | **2003** | **2004** | **2005** | **2006** | **2007** | **2008** | **2009** | **2010** |
| **מיקום** |  682 | Increase 271 | Increase 265 | Increase 153 | Increase 65 | Increase 46 | Increase 29 | Decrease 47 | Decrease 52 | Increase 13 | Increase **6** |

פרסים
-----

* זוג השנה מטעם ה-WTA ואלופת ה-ITF לזוגות נשים לשנת 2005 בצוותא עם ליסה ריימונד.
* זוג השנה מטעם ה-WTA ואלופת ה-ITF לזוגות נשים לשנת 2006 בצוותא עם ליסה ריימונד.

קישורים חיצוניים
----------------

ויקישיתוף מדיה וקבצים בנושא **סמנתה סטוסור** בוויקישיתוף
* סמנתה סטוסור, ברשת החברתית פייסבוק
* סמנתה סטוסור, ברשת החברתית אקס (טוויטר)
* סמנתה סטוסור, ברשת החברתית אינסטגרם
* סמנתה סטוסור, באתר הוועד האולימפי הבין-לאומי
* סמנתה סטוסור, באתר olympedia.org
* סמנתה סטוסור, באתר ה-WTA
* סמנתה סטוסור, באתר ה-ITF
* סמנתה סטוסור, באתר גביע הפדרציה
* ישי רז‏, ראתה את האור, באתר וואלה!‏, 5 ביוני 2010
* אלעד זאבי, ווימבלדון: פצעי הבגרות של סמנתה סטוסור מחלימים לאט, באתר הארץ, 20 ביוני 2010

הערות שוליים
------------

1. ↑  Play it again, Sam
2. ↑  Court of appeal
3. ↑  Sam's Miami Blog: Thursday
4. ↑  Play it again, Sam
5. ↑  Starting from scratch
6. ↑  הפרופיל של סמנתה סטוסור באתר ה-ITF
7. ↑  Stosur admits Wimbledon nerves
8. ↑  Samantha Stosur's Comeback
9. ↑  Starting from scratch
10. ↑  Roland Garros' website - News & Photos / Interviews / Samantha Stosur
11. ↑  Beating illness makes Sam Stosur tougher
12. ↑  Stosur announces the birth of daughter Genevieve, באתר WTA,‏ 13 ביולי 2020 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0003 9975 0911
* VIAF: 295206378
* WorldCat: viaf-295206378

 |